text: Á páskum 2017 vóru Hilda Viderø og Andrea Niclasen á eftirlitsferð í Dakar í Senegal. Undir vitjanini fingu tær vissu fyri, at peningurin frá Barnahjálpina veruliga hjálpir fátækum børnum, ungum og familjum í Senegal
text: #000001
text: Í Senegal búgva 16 milliónir fólk, harav 2,5 milliónir búgva í høvuðsstaðnum Dakar. Í landinum búgva fleiri ymiskir etniskir bólkar. Wolof er móðurmál hjá nærum helvtini av fólkinum, men fleiri onnur mál verða tosað í Senegal. Flest øll eru muslimar. Landið var franskt hjáland til 1960, og er franskt enn alment mál og skúlamál.
text: #000002
text: Barnahjálpin hevur, við hjálp frá føroyskum stuðlum, stuðlað skúlagongdini hjá børnum í Dakar síðani 2009. Eini trúboðarahjún úr Brasilia byrjaðu skúlan, sum umframt okkara stuðul eisini hevur fingið stuðul úr Brasilia og hesi seinastu árini úr USA. Áleið 80 børn og ung fáa stuðul úr Føroyum.
text: #000003
text: Í skúlanum Alpha and Beta/ECOLE BON BERGER ganga áleið 200 næmingar í aldrinum 3-11 ár. Skúlin hevur 1.-3. forskúlaflokk og 1.-5. flokk í grundskúla. Í forskúlanum læra børnini franskt, so tey eru fyrireikað til skúlagongdina í grundskúlanum, sum er á fronskum. Eisini læra tey bókstavir, tøl o.a.
text: #000004
text: Umframt skúlastjóran, Maria Auxiliadora Alves, eru átta lærarar, ein kokkur, ein vaskikona, eitt skrivstovufólk og ein ungur maður, sum gongur á universiteti, býr á skúlanum og virkar sum vaktarmaður.
text: #000005
text: Næmingarnir fáa mat í skúlanum fýra dagar um vikuna.
text: #000006
text: Vit fingu eina sera góða mynd av skúlanum og arbeiðinum har. Lærararnir og skúlastjórin arbeiða ágrýtin og eldhugað. Flestu næmingarnir eru úr fátøkum heimum, tó ganga eisini nøkur børn í skúlanum, hvørs foreldur gjalda skúlagjaldið sjálvi. Skúlin er í leigaðum hølum. Tað hevði verið ynskiligt, um skúlin hevði allar flokkarnar til og við High School, men tíverri er ikki pláss fyri í verandi hølum. Í Senegal er 6. flokkur próvtøkuflokkur, tað er tí spell, at næmingarnir ikki sleppa at ganga í 6. flokk í skúlanum. Samstarv er tó við ein skúla í grannalagnum. Næmingar, sum eru áhugaðir, fara í tann skúlan at gera seg lidnan við grundskúlan, um stuðlarnir vilja halda áfram at stuðla teimum har. Vit stuðla eisini nøkrum ungum, sum ganga í High School í øðrum skúlum.
text: #000007
text: Skúlaleiðslan ynskir at byggja ein skúla í slumminum, so tey kunnu hjálpa teimum fátækastu børnunum og hava øll skúlastigini undir sama taki. Men enn eru ikki ráð til tað. Eitt annað ynski, sambært skúlastjóranum, er at kunna hava ein sosialráðgeva í arbeiði, sum kundi vitjað heimini og funnið tey børnini, sum hava størsta tørvin og eisini fylgt við familjunum hjá næmingunum í skúlanum. Triðja ynski hennara er at hava lektiuhjálp aftaná skúlatíð, ti flestu børnini búgva undir so vánaligum umstøðum, at ikki er væntandi, at tey fáa gjørt skúlating við hús. Nógv hava ikki ravmagn heima. Vit hava fingið fleiri stuðlar afturat hesar seinastu mánaðirnar, so væntandi verða ráð til lektiuhjálpina komandi skúlaár.
text: #000008
text: Skúlin er rikin av kristnum. Soleiðis at skilja, at kirkjan, sum trúboðaraparið byrjaði, heldur til í eini skúlastovu. Starvsfólkið er kristið. Flestu næmingarnir eru muslimar, so tey hava hvørki undirvísing í islam ella kristni. Men einaferð um vikuna hava tey eina løtu, har tey syngja og siga bíbliusøgur fyri børnunum í fríkorterinum. Tað var stuttligt at fylgja skúlastjóranum, tá vit fór á heimavitjanir og síggja, hvussu góð og væl hon var við fólkið, og tey við hana. Skúlin hevur gott orð á sær millum íbúgvararnar í økinum.
text: #000009
text: Vitjanin í Senegal gav mær ta fatan við fylgjandi niðurstøðu, at føroyski stuðulin gjøgnum Barnahjálpina veruliga hjálpir fátækum børnum, ungum og familjum teirra.
text: #000010
text: Jólagávur til børn í Nigeria
text: #000012